ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Φεβρουαρίου 1978 περί καθιερώσεως διαδικασίας διαβουλεύσεων και περί συστάσεως επιτροπής για έργα υποδομής στον τομέα των μεταφορών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 75,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής Επιτροπής(2),

Εκτιμώντας:

ότι η καθιέρωση της κοινής πολιτικής μεταφορών, απαιτεί τη λήψη κοινοτικών μέτρων που να αποβλέπουν στην αρμονική ανάπτυξη δεσμών εντός της Κοινότητος-

ότι αυτά τα μέτρα πρέπει να βασίζονται σε πληροφορίες που αφορούν σχέδια και προγράμματα για την ανάπτυξη των έργων υποδομής στον τομέα των μεταφορών καθώς επίσης και μελέτες κοινοτικού ενδιαφέροντος- ότι τα μέτρα αυτά πρέπει να λάβουν υπόψη όλους τους παράγοντες σχετικά με την εκτίμηση των απαιτήσεων των έργων υποδομής-

ότι είναι σκόπιμο οι μελέτες κοινοτικού ενδιαφέροντος να υπόκεινται σε μία διαδικασία διαβουλεύσεων-

ότι πρέπει να καθιερωθεί ένας ακριβής ορισμός των όρων "σχέδια και προγράμματα για έργα υποδομής" και "μελέτης κοινοτικού ενδιαφέροντος"-

ότι προέχει να δημιουργηθεί ένα οργανωτικό πλαίσιο για να διασφαλισθεί η αποτελεσματικότης, η σταθερότης και η συνέχεια αυτών των μέτρων-

ότι προέχει να συντάσσεται μία έκθεση κατά κανονικά χρονικά διαστήματα για τις διάφορες πλευρές αυτών των μέτρων και να καθορισθούν κατευθύνσεις για την καθοδήγηση των Κρατών μελών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τους σκοπούς της παρούσης αποφάσεως νοούνται ως:

1. "σχέδια και προγράμματα για την ανάπτυξη των έργων υποδομής στον τομέα των μεταφορών", κάθε ευρύτερο συνολικό πλαίσιο το οποίο αποτελεί οδηγό δράσεως των κυβερνήσεων των Κρατών μελών για την εντός καθορισμένης προθεσμίας κατασκευή έργων υποδομής στον τομέα των μεταφορών-

2. "μελέτη κοινοτικού ενδιαφέροντος", κάθε σημαντική μελέτη που έχει σαν αντικείμενο:

- τη δημιουργία νέων συγκοινωνιακών γραμμών,

- την αποσυμφόρηση της κυκλοφορίας ή

- την αισθητή αύξηση της μεταφορικής ικανότητος των ήδη υφισταμένων συγκοινωνιακών γραμμών,

και η οποία ανήκει σε μία από τις ακόλουθες κατηγορίες:

α) μελέτες που αφορούν διαδρομές διελεύσεως συνόρων-

β) μελέτες Κράτους μέλους που έχουν σημαντική επίδραση στην συγκοινωνία μεταξύ Κρατών μελών ή με τρίτες χώρες-

γ) μελέτες που επηρεάζουν μία κοινοτική πολιτική και ιδίως την περιφερειακή πολιτική-

δ) μελέτες που χρησιμοποιούν νέα τεχνολογία μεταφοράς που θα ήταν δυνατό να εφαρμοσθεί σε υπεραστικές συγκοινωνίες μεγάλων αποστάσεων.

Άρθρο 2

1. Τα Κράτη μέλη γνωστοποιούν στην Επιτροπή μελέτες κοινοτικού ενδιαφέροντος, πριν από την εφαρμογή τους καθώς και σχέδια και προγράμματα τα οποία έχουν σχεδιασθεί για την ανάπτυξη των έργων υποδομής στον τομέα των μεταφορών.

2. Η γνωστοποίηση αυτή δύναται να αφορά τις μελέτες των οποίων η εκτέλεση έχει εγκριθεί από τις αρμόδιες αρχές και, εάν τα Κράτη μέλη το κρίνουν σκόπιμο, τα σχέδια μελετών για την εκτέλεση των οποίων μόνον δηλώσεις προθέσεως έχουν γίνει.

3. Πληροφορίες σχετικά με σχέδιο μελέτης που ευρίσκεται στο στάδιο προετοιμασίας, θα δίδονται με περαιτέρω εκθέσεις κατά την πρόοδο της μελέτης.

Άρθρο 3

Η Επιτροπή εφόσον το κρίνει σκόπιμο ή αν Κράτος μέλος το ζητήσει, προβαίνει σε διαβουλεύσεις με τα Κράτη μέλη, όπως ορίζεται στο άρθρο 5 παράγραφος 1, σχετικά με μελέτη ή μελέτες κοινοτικού ενδιαφέροντος, οι οποίες της έχουν γνωστοποιηθεί σύμφωνα με το άρθρο 2. Γνωστοποιεί στα Κράτη μέλη το αποτέλεσμα των διαβουλεύσεων.

Άρθρο 4

Συνιστάται παρά τη Επιτροπή μία επιτροπή για έργα υποδομής στον τομέα των μεταφορών, η οποία καλείται στο εξής "η επιτροπή". Απαρτίζεται από εκπροσώπους των Κρατών μελών και προεδρεύεται από εκπρόσωπο της Επιτροπής. Η Επιτροπή εξασφαλίζει στην επιτροπή υπηρεσίες γραμματείας και προετοιμάζει τις εργασίες της.

Κατόπιν αιτήσεως Κράτους μέλους οι παρεχόμενες πληροφορίες, οι συσκέψεις της επιτροπής και τα αποτελέσματα των συζητήσεων είναι εμπιστευτικά.

Άρθρο 5

Η Επιτροπή επιτελεί τα ακόλουθα καθήκοντα προκειμένου να συμβάλει στην αρμονική ανάπτυξη δικτύου συγκοινωνιών κοινοτικού ενδιαφέροντος:

1. Στο πλαίσιό της διεξάγονται οι διαβουλεύσεις που αναφέρονται στο άρθρο 3, για μελέτη ή μελέτες κοινοτικού ενδιαφέροντος-

2. Κατόπιν αιτήσεως της Επιτροπής προβαίνει, λαμβάνοντας υπόψη ενδεχομένως τις απόψεις άλλων κοινοτικών οργάνων σχετικά με τα καθήκοντά της:

α) στην ανταλλαγή πληροφοριών σχετικά με τις γνωστοποιήσεις που αφορούν τα σχέδια και τα προγράμματα που αναφέρονται στο άρθρο 2.

β) στην εξέταση οποιουδήποτε θέματος που αφορά την ανάπτυξη δικτύου συγκοινωνιών κοινοτικού ενδιαφέροντος-

3. Παρέχει τη γνώμη της σχετικά με την έκθεση που αναφέρεται στο άρθρο 6.

Άρθρο 6

Με την επιφύλαξη του τρίτου εδαφίου του άρθρου 4, η Επιτροπή διαβιβάζει τουλάχιστον κάθε τρία χρόνια στο Συμβούλιο και στη Συνέλευση έκθεση περί των πληροφοριών που έχει λάβει σύμφωνα με την παρούσα απόφαση, και για τις δραστηριότητες της επιτροπής. Η έκθεση αυτή, ενδεχομένως, περιλαμβάνει παρατηρήσεις που αποβλέπουν να πληροφορήσουν τα Κράτη μέλη επί των αναγκών της Κοινότητος σε έργα υποδομής στον τομέα μεταφορών.

Άρθρο 7

Η απόφαση 66/161/ΕΟΚ της 28ης Φεβρουαρίου 1966 του Συμβουλίου περί συστάσεως διαδικασίας διαβουλεύσεων σχετικά με τις επενδύσεις για έργα υποδομής των μεταφορών(3) καταργείται.

Άρθρο 8

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 20 Φεβρουαρίου 1978.

Για το Συμβούλιο

Ο Πρόεδρος

Per HAEKKERUP

(1) ΕΕ αριθ.Α 183, της 1. 8. 1977, σ. 10.

(2) ΕΕ αριθ.Α 56, της 5. 3. 1977, σ. 83.

(3) ΕΕ αριθ.42 της 8. 3. 1966, σ.583/66.